VIDEO EXCLUSIV "E greu acum să spun ceva" Simona Halep a dezvăluit de ce se ferește, la revenirea în circuitul WTA
Simona Halep și-a măsurat cuvintele înainte de a pleca spre Florida, SUA.
Simona Halep (32 de ani) va reveni în circuitul WTA, după o pauză de aproape 19 luni, dar dubla campioană de Grand Slam pe care țara noastră a dat-o a temperat așteptările, înainte de turneul WTA 1000 de la Miami.
Plecată spre Florida cu aproximativ zece zile înaintea startului întrecerii, constănțeanca a declarat că nu ia în calcul rezultatele atinse anterior în Miami, precizând că, momentan, gândul la rezultate nu își are locul.
Simona Halep pune rezultatele în plan secund, la revenirea în tenis după un an și jumătate
- Simona Halep a fost de două ori semifinalistă a turneului WTA 1000 de la Miami, în 2015 și în 2019.
"E foarte devreme să mă gândesc la rezultate. Vreau să văd cum mă simt la reîntoarcere. Miami e un turneu bun, mi-a plăcut mereu să joc acolo, dar e greu acum să spun ceva," a declarat Simona Halep, în Aeroportul Internațional Henri Coandă.
În același interviu, Simona Halep și-a reiterat dorința de a reprezenta România la Jocurile Olimpice. În acest sens, Halep ar putea juca în barajul Ucraina - România, din aprilie, dar acest lucru va fi lămurit după ce Simona Halep va purta un dialog cu Horia Tecău, în SUA.
Simona Halep nu știe încă la ce turnee ar vrea să joace în sezonul de zgură
"Îmi doresc să joc la Olimpiadă și voi face tot ceea ce trebuie ca să pot să mă calific, însă sunt șanse destul de mici. Mi-a scris și Horia Tecău un mesaj, i-am spus că ne întâlnim la Miami și discutăm. E mult mai bine față în față," a adăugat Simona Halep.
Cât despre tendința de a-și impune obiective și dorința de a semna rezultate mari, Simona Halep preferă să își acorde timp pentru o revenire lină în WTA.
"Am deja un an și jumătate de când nu joc meciuri oficiale și e greu să-mi dau cu părerea acum. Vreau să văd cum mă simt la întoarcere și după o să-mi setez obiectivele. Încă nu m-am gândit la ce turnee voi mai participa.
Vreau să văd cum mă simt la Miami. N-am mai stat niciodată atât de mult departe de competiție, vreau să iau săptămână cu săptămână și să văd cum îmi reintru în formă," a spus Simona Halep, la plecarea din România.
Urmăriți SPORT.RO și pe Google News